Kommissionens beslutning

af 11. december 2001

om godkendelse af enhedsprogrammeringsdokumentet for EF-strukturinterventioner i de områder i provinsen Liège, der er omfattet af mål 2 i Belgien

(meddelt under nummer K(2001) 3583)

(Kun den franske og den nederlandske udgave er autentisk)

(2002/330/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1), særlig artikel 15, stk. 5,

efter høring af Komitéen for Udvikling og Omstilling i Regionerne og Udvalget i traktatens artikel 147, og

ud fra følgende betragtninger:

(1) I artikel 13 og følgende artikler i afsnit II i forordning (EF) nr. 1260/1999 fastlægges der betingelser for udarbejdelse og gennemførelse af enhedsprogrammeringsdokumenter.

(2) Ifølge artikel 15, stk. 1 og 2, i forordning (EF) nr. 1260/1999 kan medlemsstaten, efter at have hørt partnerne som omhandlet i nævnte forordnings artikel 8, forelægge Kommissionen en udviklingsplan, der behandles som udkast til enhedsprogrammeringsdokument, og som indeholder de oplysninger, der foreskrives i forordningens artikel 16.

(3) I medfør af artikel 15, stk. 5, i forordning (EF) nr. 1260/1999 træffer Kommissionen på grundlag af medlemsstatens regionale udviklingsplan og som led i det partnerskab, der defineres i nævnte forordnings artikel 8, afgørelse om enhedsprogrammeringsdokumentet efter aftale med den pågældende medlemsstat og i henhold til procedurerne i artikel 48 til 51.

(4) Den vallonske regering har den 11. juli 2000 forelagt Kommissionen et fyldestgørende udkast til enhedsprogrammeringsdokument for de områder i provinsen Liège, der er omfattet af mål 2 i henhold til artikel 4, stk. 1, og de områder i samme provins, der er berettiget til overgangsstøtte under mål 2 i henhold til artikel 6, stk. 2, i forordning (EF) nr. 1260/1999. Dette udkast til enhedsprogrammeringsdokument indeholder de elementer, der omhandles i nævnte forordnings artikel 16, herunder en beskrivelse af de prioriterede felter samt oplysninger om støtte fra Den Europæiske Fond for Regionaludvikling (EFRU) og Den Europæiske Socialfond (ESF).

(5) I henhold til artikel 8 i forordning (EF) nr. 1260/1999 skal aktiviteter, der modtager støtte fra strukturfondene, bl.a. være i overensstemmelse med Fællesskabets politikker og aktioner, herunder foranstaltninger til beskyttelse og forbedring af miljøet.

Belgien har tilsidesat sine forpligtelser i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter(2) ved ikke som foreskrevet i direktivets artikel 4 at foreslå en liste over lokaliteter med oplysning om, hvilke naturtyper efter bilag I og hvilke naturligt hjemmehørende arter efter bilag II der findes på disse lokaliteter, med henblik på at oprette et sammenhængende europæisk økologisk net af særlige bevaringsområder under betegnelsen Natura 2000.

Belgien har modtaget en påmindelse om denne forpligtelse den 23. juni 1999 ved skrivelse fra kommissær Monika Wulf-Mathies og kommissær Ritt Bjerregaard og den 28. marts 2000 ved skrivelse fra kommissær Michel Barnier. Følgelig bør betalingerne til foranstaltningerne under EFRU vedrørende særlige økonomiske platforme og udnyttelse af den historiske og kulturelle arv i turistmæssig henseende, der er omfattet af dette enhedsprogrammeringsdokument, suspenderes, indtil listen over Natura 2000-lokaliteter er blevet forelagt for Kommissionen, eftersom foranstaltningerne kan udgøre en risiko for eventuelle lokaliteter, som har behov for beskyttelse.

(6) Udgifterne er støtteberettigede fra datoen for forelæggelsen af det udkast, som Kommissionen har accepteret som fyldestgørende. I henhold til artikel 30 i forordning (EF) nr. 1260/1999 bør der fastsættes en dato for, hvornår udgifterne ophører med at være støtteberettigede.

(7) Enhedsprogrammeringsdokumentet er blevet udarbejdet i samråd med den pågældende medlemsstat som led i partnerskabet.

(8) Kommissionen har sikret sig, at enhedsprogrammeringsdokumentet er blevet udarbejdet i overensstemmelse med additionalitetsprincippet.

(9) I henhold til artikel 10 i forordning (EF) nr. 1260/1999 sikrer Kommissionen og medlemsstaten under overholdelse af partnerskabet samordningen af de forskellige fondes interventioner, dels indbyrdes, dels med interventionerne fra EIB og de øvrige eksisterende finansielle instrumenter.

(10) Fællesskabets støtte for hele perioden og den årlige fordeling af den fastsættes i euro. Den årlige fordeling skal stemme overens med de finansielle overslag. I henhold til artikel 7, stk. 7, i forordning (EF) nr. 1260/1999 er Fællesskabets støtte blevet indekseret med 2 % om året. I henhold til artikel 7, stk. 7, og artikel 44, stk. 2, i forordning (EF) nr. 1260/1999 kan støtten revideres midtvejs, dog senest den 31. marts 2004, med henblik på at tage højde for den reelle prisudvikling og fordelingen af resultatreserven.

(11) Under hensyntagen til den rytme, hvormed enhedsprogrammeringsdokumentets prioriterede felter udmøntes konkret, skal fordelingen af beløbene mellem de prioriterede felter inden for forudbestemte begrænsninger kunne justeres i samråd med den pågældende medlemsstat i det omfang, der er behov for det -

VEDTAGET FØLGENDE BESLUTNING:

Artikel 1

Enhedsprogrammeringsdokumentet for EF-strukturinterventioner i perioden 1. januar 2000 til 31. december 2006 i de områder i provinsen Liège, der er omfattet af mål 2 i Belgien, og de områder i samme provins, der er berettiget til overgangsstøtte under mål 2 i Belgien, godkendes.

Artikel 2

1. I henhold til artikel 19 i forordning (EF) nr. 1260/1999 omfatter enhedsprogrammeringsdokumentet følgende elementer:

a) den strategi og de prioriterede felter, der er udvalgt med henblik på EF-strukturfondenes og medlemsstatens fælles initiativer, deres særlige mål udtrykt i tal, en forhåndsevaluering af den forventede virkning, herunder på miljøsituationen, og en angivelse af, at der er sammenhæng mellem de prioriterede felter og den økonomiske, sociale og regionale politik samt beskæftigelsesstrategien i Belgien; der er følgende prioriterede felter:

1. diversificering af det økonomiske grundlag

2. indtræden i videnssamfundet

3. styrkelse af knowhow

4. konsolidering af det internationale samarbejde

5. fremme af en bæredygtig byudvikling

6. teknisk bistand

b) en kortfattet beskrivelse af de påtænkte foranstaltninger med henblik på gennemførelse af de prioriterede felter, herunder de oplysninger, der er nødvendige for at vurdere støtteordningerne ud fra traktatens artikel 87

c) en vejledende finansieringsplan, der for hvert prioriteret felt og for hvert år angiver det påtænkte rammebeløb for medfinansieringen fra de forskellige fonde, og som særskilt angiver de bevillinger, der er afsat til regioner, der er berettiget til overgangsstøtte under mål 2, og som desuden angiver medlemsstatens egne støtteberettigede offentlige eller tilsvarende midler og skønnede private midler; fondenes samlede årlige støtte til enhedsprogrammeringsdokumentet er forenelig med de gældende finansielle overslag

d) bestemmelser om enhedsprogrammeringsdokumentets iværksættelse, som omfatter udpegning af forvaltningsmyndigheden, beskrivelse af reglerne for forvaltning af enhedsprogrammeringsdokumentet samt anvendelse af globaltilskud, beskrivelse af overvågnings- og evalueringssystemerne, herunder overvågningsudvalgets rolle, og bestemmelser om partnernes deltagelse i overvågningsudvalgene

e) forhåndskontrol af additionaliteten og information, der sikrer pengestrømmenes gennemsigtighed

f) oplysninger om de midler, der er nødvendige for at forberede, overvåge og evaluere interventionen.

2. Den vejledende finansieringsplan angiver de samlede udgifter til de prioriterede felter, der er udvalgt med henblik på Fællesskabets og den pågældende medlemsstats fælles initiativer, dvs. 561969961 EUR for hele perioden, samt de påtænkte rammebeløb for medfinansieringen fra strukturfondene, dvs. 158320255 EUR.

Det nationale finansieringsbehov, der følger deraf, dvs. 204440847 EUR for den offentlige sektor og 199208859 EUR for den private sektor, kan delvis dækkes af EF-lån fra EIB og de øvrige låneinstrumenter.

Artikel 3

1. Den samlede støtte fra alle strukturfondene til dette enhedsprogrammeringsdokument er på 158320255 EUR. De nærmere regler for ydelsen af støtten, herunder støtten fra fondene til de forskellige prioriterede felter, som er omfattet af enhedsprogrammeringsdokumentet, fremgår af finansieringsplanen i bilaget til denne beslutning.

2. Til orientering ser den foreløbige fordeling af den samlede EF-støtte mellem strukturfondene ud som følger:

>TABELPOSITION>

Under gennemførelsen af finansieringsplanen kan de samlede udgifter eller fondsstøtten til et prioriteret felt efter aftale med medlemsstaten i hele programmeringsperioden justeres med op til 25 % af den samlede fondsstøtte til enhedsprogrammeringsdokumentet eller en højere procentdel, når blot beløbet ikke overstiger 30 mio. EUR, og den samlede fondsstøtte, der er nævnt i stk. 1, ikke ændres.

Artikel 4

Denne beslutning foregriber ikke Kommissionens holdning til statsstøtte efter traktatens artikel 87, stk. 1, som er omfattet af denne intervention og endnu ikke godkendt af Kommissionen. Det forhold, at medlemsstaten forelægger en ansøgning om intervention, et programtillæg eller en betalingsanmodning, træder ikke i stedet for den underretning, som omhandles i traktatens artikel 88, stk. 3.

Fællesskabets medfinansiering af statsstøtte efter traktatens artikel 87, stk. 1, kræver, hvad enten det drejer sig om støtteordninger eller individuel støtte, at støtteforanstaltningerne på forhånd skal godkendes af Kommissionen i henhold til traktatens artikel 88, undtagen de tilfælde, som er i overensstemmelse med de minimis-reglen, og undtagen den støtte, der er fritaget i henhold til fritagelsesforordninger udstedt af Kommissionen efter Rådets forordning (EF) nr. 994/98 af 7. maj 1998 om anvendelse af artikel 92 og 93 i traktaten om oprettelse af Det Europæiske Fællesskab på visse former for horisontal statsstøtte(3). Foreligger der ikke en sådan fritagelse eller godkendelse, er støtten ulovlig (konsekvenserne heraf er fastlagt i procedurereglerne for statsstøtte), og i tilfælde af medfinansiering vil det blive behandlet som en uregelmæssighed efter artikel 38 og 39 i forordning (EF) nr. 1260/1999.

Anmodninger om mellemliggende eller endelige betalinger som beskrevet i forordningens artikel 32 kan derfor ikke antages af Kommissionen, for så vidt angår foranstaltninger, der omfatter medfinansiering af ny eller ændret støtte som defineret i procedurereglerne for statsstøtte, hvad enten det drejer sig om støtteordninger eller individuel støtte, før Kommissionen har fået meddelelse om dem og formelt har godkendt dem.

Uanset ovenstående stykker gælder artikel 51 og 52 i Rådets forordning (EF) nr. 1257/1999(4) i forbindelse med udvikling af landdistrikter, der medfinansieres af EUGFL.

Artikel 5

Udgifterne til foranstaltningerne vedrørende særlige økonomiske platforme og udnyttelse af den historiske og kulturelle arv i turistmæssig henseende, der er omfattet af dette enhedsprogrammeringsdokument, kommer først til udbetaling, når de belgiske myndigheder har forelagt den fuldstændige og endelige liste over de lokaliteter, der skal beskyttes i regionen Vallonien, i henhold til direktiv 92/43/EØF.

Artikel 6

Udgifterne er støtteberettigede fra den 11. juni 2000. Udgifterne ophører med at være støtteberettigede den 31. december 2008. Denne frist kan forlænges til den 30. april 2009 for udgifter afholdt af de organer, der yder støtte efter artikel 9, litra l), i forordning (EF) nr. 1260/1999.

Artikel 7

Denne beslutning er rettet til Kongeriget Belgien.

Udfærdiget i Bruxelles, den 11. december 2001.

På Kommissionens vegne

Michel Barnier

Medlem af Kommissionen

(1) EFT L 161 af 26.6.1999, s. 1.

(2) EFT L 206 af 22.7.1992, s. 7.

(3) EFT L 142 af 14.5.1998, s. 1.

(4) EFT L 160 af 26.6.1999, s. 80.